**Idén is lesz Nemzetközi Színházi Műhely: folytatódik az SZFE, a Nemzeti Színház és a Soproni Egyetem együttműködése**

A  Színház- és Filmművészeti Egyetem, a Nemzeti Színház és a Soproni Egyetem tavaly januárban indított együttműködése új szakaszba lép: a három intézmény vezetői 2025. május 8-án határozatlan időre szóló megállapodást írtak alá, folytatva és megerősítve a korábbi, egyéves időtartamra kötött szakmai partnerséget.

Az együttműködés még 2024. január 19-én kezdődött, amikor az egyetemek és a színház első alkalommal vállaltak közös szerepet olyan programok megvalósításában, mint a közös képzések indítása, nyári alkotótáborok szervezése, hallgatói kulturális rendezvények lebonyolítása, valamint színházi előadások létrehozása. Ezeken az eseményeken az SZFE hallgatói és a Nemzeti Színház művészei léptek fel a Soproni Egyetem hallgatósága előtt. Az eddigi tapasztalatok alapján a résztvevők az együttműködést sikeresnek értékelték, ezért döntöttek annak kiszélesítéséről és meghosszabbításáról.

A mostani megállapodással a három intézmény megerősíti elköteleződését amellett, hogy közösen valósítsanak meg művészeti és oktatási kezdeményezéseket, amelyek teret adnak a kreativitásnak, a párbeszédnek és a közös alkotásnak. A Soproni Egyetem biztosítja a helyszínt az SZFE által szervezett, egyhetes [**Nemzetközi Színházi Műhely**](https://szfe.hu/nemzetkozi-szinhazi-muhely-sopron-2024/) számára, míg a Nemzeti Színház és az SZFE vállalják, hogy szemeszterenként több előadással készülnek a „Természetesen színház” bérletsorozat részeként a soproni közönség számára.

Az együttműködést Vidnyánszky Attila, a Nemzeti Színház vezérigazgatója, Prof. Dr. Sepsi Enikő, a Színház- és Filmművészeti Egyetem rektora, valamint Prof. Dr. Fábián Attila Gábor, a Soproni Egyetem rektora írták alá.

Az intézmények célja továbbra is közös: magas színvonalú művészeti képzés biztosítása, a fiatal tehetségek szakmai fejlődésének támogatása, a gyakorlati tapasztalatszerzés lehetőségeinek bővítése, valamint a hazai kulturális élet aktív gazdagítása értékteremtő együttműködéseken és közönséghez eljuttatott, színvonalas előadásokon keresztül.

A megállapodás aláírását követően az aláíró felek megnyitották a Soproni Egyetem Kreatívipari Intézete hallgatóinak kiállítását, amely Madách Imre *Az ember tragédiája* című műve által inspirált színházi díszletmaketteket mutat be. A hallgatókat Tóth Kázmér készítette fel.  A kiállítás a Nemzeti Színház harmadik emeletén tekinthető meg.